**Bombardovanie Dubovej 20. augusta 1944** (iné názvy: **bombardovanie rafinérie Dubová**) bol letecký nálet amerického letectva na *Štátnu rafinériu minerálnych olejov* v Dubovej počas druhej svetovej vojny. Celkovo 76 bombardérov B-24 Liberator 15. leteckej armády USA zaútočilo 20. augusta 1944 na rafinériu, ktorá bola ich hlavným cieľom, ale aj na železničnú trať. Poškodených bolo viacero prevádzok rafinérie a veľké množstvo surovín ako aj spracovaných produktov.
O bombardovaní rafinérie v Dubovej krátko pred vyhlásením Slovenského národného povstania sa dodnes vedú spory. Ilegálne vojenské ústredie Slovenskej národnej rady totiž prostredníctvom čs. exilovej vlády v Londýne žiadala spojencov, aby rafinériu v Dubovej vyňali zo zoznamu cieľov bombardovania, nakoľko sa s ňou počítalo pre potreby odboja vzhľadom na jej polohu v priestore organizácie ozbrojeného vystúpenia.

Priebeh
-------

V lete 1943 sa územie Slovenského štátu dostalo do dosahu amerického letectva v Stredomorí. Koncom roka sa 15. letecká armáda USA zapojila do ničenia vybraných strategických cieľov v strednej Európe a 16. júna 1944 uskutočnila prvý nálet na Slovensko  –  nálet na bratislavskú rafinériu Apollo.

Nálet na rafinéru v Dubovej vykonali 20. augusta štvormotorové bombardéry typu B-24 Liberator 304. bombardovacieho krídla 15. americkej leteckej armády pod ochranou dvojtrupých stíhačiek P-38 Lightning 82. stíhacej skupiny amerického vojenského letectva. 
Podľa pamätníkov vo večernom vysielaní londýnsky rozhlas upozorňoval, aby pracovníci rafinérie Dubová nenastúpili do práce.

Bombardéry troch skupín 304 bombardovacieho krídla sa zoradili nad talianskou základňou Cerignola, odkiaľ pokračovali v lete ponad chorvátsku Vrbovsku, Davor, Njegosevac, maďarský Hatvan až nad železničný most na Slovensku cez rieku Hron, ktorý bol počiatočným bodom náletu.
Ako náhradné ciele boli určené zoraďovacia stanica a železničný most v maďarskom meste Szajol alebo zoraďovacia stanica v meste Szeged, nálet sa však uskutočnil na primárny cieľ.

Na cieľ zaútočilo 76 bombardérov 459. 455. a 456. bombardovacej skupiny, ktoré v čase od 10.50 h  –  10.53 h zhodili z výšky 5700  –  6500 metrov 177,75 ton bômb. Bomby dopadali s vysokou presnosťou od obce Predajná po obec Nemecká, kde došlo k zásahu vojenského skladu mín. Zničené boli telefónne a telegrafické spojenie, vedenie vysokého napätia a bola poškodená trať Brezno – Zvolen na kilometri 48,4. Zasiahnutá bola aj obytná kolónia, kde boli dve budovy a jeden rozostavaný dom poškodené.

Výsledky náletu
---------------

Škody spôsobené náletom boli zhrnuté v správe č. 1274 – Dôv. – 1944 zo dňa 21. augusta 1944 adresovanej Ministerstvu národnej obrany, Trenčianske Teplice (citované v pôvodnom znení).

|  |  |  |
| --- | --- | --- |
| „ | Hlásim, že dňa 20.augusta 1944 v 10.50 bola bombardovaná Štátna rafinéria min.olejov v Dubovej.
Počet mrtvých : 8 /z toho 4 vojaci/ 
Počet ranených : 30 / z toho 1 vojak/
Nakoľko ešte všetko horĺ, predpoklady o pokračovaní výroby budeme hlásit dodatočne. Telefonický som hlásenie nemohol podať, pre súčasnu poruchu telefonného vedenia. Odpratovacie práce sú v prúde.  | "|
| –  |

|  |  |  |
| --- | --- | --- |
| „ | Dodatkom k hláseniu číslo 1274 Dôv.-44 zo dňa 21. augusta 1944 hlásim o bombardovaní Štátnej rafinérie minerálnych olejov v Dubovej tieto sposobené škody: 
Továreň bola poškodená na 50 - 60%. 
Zničené bolo: Destilačný aparát zn.Pipestille, destilácia nafty, elektrická rozvodňa, sklad hmôt a 5 nádrží na suroviny. 
Zachovalé je: Rafinácia olejov a petroleja, avšak pomocné potrubie a prevozné zariadenie je poškodené. 
Škody na materiale sú: 
150 vagónov maď. parafinická surovina
50 vagónov surový benzín 
98 vagonov petrolejový destilát
150 vagonov gbelská surovina (z ktorej sa asi niečo zachráni) 
50 vagonov polotovaru a hotových výrobkov, z toho max. 2 vag.benzinu. 
Rafinácia olejov a petroleja by mohla byť daná do prevozu po prevedeni opráv asi za 3 - 4 mesiace. 
Vojenský správca stot. tech. zbroj. Karol Remenec | "|
| –  |

O bombardovaní poslal 22. augusta 1944 správu čs. spravodajskej službe v Londýne rádiotelegraficky kpt. J. Krátky (pôsobiaci v tom čase na Slovensku), ktorý v nej odhadol ekonomické škody na 150 miliónov korún.

Podľa údajov povereníctva Slovenskej národnej rady pre verejné práce bolo zničených: 76 387 litrov pohonných látok, 3 600 litrov plynového oleja, 354 litrov automobilového oleja 400 litrov petroleja a 1000 litrov gazolínu. Zásoby palív, ktoré sa vyhli zničenu, spotrebovala povstalecká armáda už v polovici septembra 1944.

Referencie
----------

1. 1 2 3 4 5  
REMENEC, stot. tech. zbroj. Karol. *Správa č. 1274-Dôv-1944, Vec: Dubová - bombardovanie* [online]. Ministerstvo národnej obrany, 1944-08-21, [cit. 2024-04-08]. Dostupné online.
2. 1 2 3 4 5  144 1944, august 22. Slovensko - Zpráva styčného a spravodajského dôstojníka kpt. J. Krátkeho o bombardovaní rafinérie v Dubovej, zaslaná rádiotelegraficky čs. spravodajskej službe v Londýne. In: PREČAN, Vilém. *Slovenské Národné Povstanie, Dokumenty*. Bratislava : Vydavateľstvo politickej literatúry, 1966. 1220 s.
3. 1 2 3  ŠUMICHRAST, pplk. v zál. PhDr. Peter PhD.. *70. výročie leteckého náletu na Dubovú* [online]. Vojenský historický ústav, 2014-08-18, [cit. 2024-04-07]. Dostupné online.
4. 1 2 3 4   *Kronika leteckej vojny nad Slovenskom, USAAF: 20.08.1944* [online]. airwarsk.blogspot.com, [cit. 2024-04-10]. Dostupné online.

|  |  |
| --- | --- |
| Portal | Historický portálLetecký portál |